DSP Vrancea a început o anchetă la Focșani, după ce Viorica Dăncilă și Sorina Pintea s-au fotografiat cu bebeluși în spital. Reprezentanții Direcției de Sănătate Publică verifică dacă au fost respectate măsurile de protecție impuse la intrarea în secția pentru bebeluși.

Ancheta a pornit în urma unei sesizări făcute de o organizație din Iași.

Surse din cadrul DSP Vrancea confirmă că unitatea medicală este verificată pentru a se stabili dacă lucrurile reclamate se confirmă sau nu.

Măsurile vor fi anunțate peste câteva zile, precizează sursele.

O sesizare împotriva conducerii Spitalului Județean „Sf. Pantelimon” Focșani a fost trimisă DSP Vrancea, după ce Viorica Dăncilă și Sorina Pintea s-au fotografiat cu bebeluși în spital.

Sesizarea unui ONG: „Delegația a purtat doar halate, punând astfel în pericol sănătatea mamelor și a nou-născuților”

În sesizarea redactată de un ONG din Iași se arată: „am constatat că dna ministru interimar și dna ministru a Sănătății, Sorina Pintea, au vizitat spitalul și secțiile de neonatologie fără măsuri de protecție suficiente asigurate de spital: cei doi demnitari au purtat bebeluși pe brațe după ce au intrat în unitatea spitalicească direct din mediul extern. Conform normelor de igienă, este interzis accesul persoanelor cu hainele de stradă în neonatologie, unde trebuie păstrată o curățenie sporită și trebuie respectat un anumit protocol”.

Semnatara sesizării, Daniela Mitrofan, arăta că halatul de unică folosință și papucii de unică folosință nu sunt suficienți pentru a apăra sistemul imunitar al unui bebeluș de câteva zile, imunitatea acestuia fiind diferită de cea a adulților și necesitând protecție sporită.

„Delegația a purtat doar halate, punând astfel în pericol sănătatea mamelor și a nou-născuților internați în acel moment în cadrul instituției. In acest caz, pare că avizul epidemiologic nu a fost respectat, ci doar s-a urmărit obținerea unor imagini cu impact electoral. Vizitatorii, indiferent de poziția și funcția pe care o ocupă în conducerea statului român, trebuie să se supună regulilor și să respecte măsurile de igienă obligatorii pentru prevenirea apariției sau transmiterii infecțiilor intraspitalicești. Cu atât mai mult cu cât funcția este mai înaltă, cu atât ar trebui să se ofere un model de respectare a regulilor. După cum se poate observa în filmare și în fotografii, niciuna dintre persoanele din delegația dnei Dăncilă nu a urmat protocolul, iar managerul din cadrul unității sanitare ar fi trebuit să se asigure că aceste reguli sunt urmate cu strictețe și să nu permită intrarea delegației dacă reguli minime de igienă și protejare a sănătății pacienților nu ar fi fost urmate. Având în vedere informațiile expuse mai sus, vă rugăm să analizați și să cercetați condițiile în care a avut loc această vizită și dacă au fost respectate protocoalele epidemiologice și de igienă astfel încât viața pacienților să nu fie pusă în pericol și, de asemenea, vă rugăm să luați măsurile care se impun împotriva celor care au permis acest lucru”, se mai arăta în sesizare.

Duminică, în timpul unei vizite electorale în judeţul Vrancea, Viorica Dăncilă și Sorina Pintea s-au pozat cu bebeluși în brațe la Spitalul Judeţean Focşani, unde au intrat de afară, echipate cu halate de unică folosinţă pe umeri şi botoşei, dar fără măşti de protecţie.